寄遠詞
作者：羅與之
朝代：宋

paragraphs: 寒梢蕭索風振林，蟪蛄切切語欲噤。
終宵展轉不能寐，遥憶良人戰場裏。
陽關一別歸無期，翠烟幾度秋螢飛。
當時手種合歡樹，今已蒼蒼雲雨垂。
蜀錦裁書憑雁寄，那能道人意中事。
深秋倘得未移軍，猶見幽閨數痕淚。
居延城外刁斗聲，無定河邊霜月明。
妾身雖老幸未死，何日中原賀太平。